Dataran Trafalgar

Gambaran keseluruhan

Dataran ini terdiri daripada sebuah kawasan besar yang dikelilingi jalan raya di tiga sisinya serta sebuah tangga yang menuju ke Galeri Kebangsaan di London di sisi yang satu lagi. Jalan-jalan yang melalui dataran ini merupakan sebahagian daripada rangkaian A4 yang begitu sibuk. Dataran ini pernah pada ketikanya dikelilingi sistem jalan satu hala sehingga pada tahun 2003.
Yang menjadi titik tumpuan dataran ini adalah Tiang Nelson yang terletak di tengah-tengah dataran ini dikelilingi pancutan air yang direka oleh Edwin Lutyens pada tahun 1939 serta empat tugu singa gangsa yang diukir daripada besi yang dikitar semula daripada meriam-meriam milik tentera laut Perancis yang dirampas. Tiang tersebu dihiasi sebuah tugu yang menyerupai Horatio, Viscount Nelson, yang merupakan laksamana mengetuai Tentera British ketika pertempuran tersebut berlaku.
Di sebelah utara dataran ini adalah Galeri Kebangsaan London manakala sebelah timurnya pula adalah gereja St Martin's-in-the-Fields. Dataran ini berhubung dengan The Mall melalui Admiralty Arch pada sebelah barat dayanya. Whitehall terletak di sebelah selatan dataran ini, Strand dan South Africa House terletak di sebelah timurny, Charing Cross Road terletak di sebelah utaranya dan Canada House terletak di sebelah baratnya.
Terdapat dua tugu yang terletak di laman hadapan National Gallery iaitu James II di sebelah barat dan George Washington di sebelah timur. Tugu presiden pertama Ameria Syarikat merupakan hadiah dari negeri Virginiadan ia didirikan atas tanah yang diimport dari negara tersebut, atas memenuhi permintaan Washington bahawa beliau tidak mahu lagi menjejakkan kakinya di tanah milik British.

Pembangunan semula

Pada sekitar tahun 2003, kerja-kerja membangunkan bahagian utara dataran telah dilakukan di mana jalan utama Eastbound ditutup secara kekalnya bagi membina sebuah piazza (kawasan pejalan kaki berbatu). Projek ini juga termasuklah membina dua buah lif untuk kegunaan orang kelainan upaya, tandas-tandas awam serta sebuah kafé Rancangan pengubahsuaian ini mendapat bantahan daripada para pengguna jalanraya serta pejalan kaki atas khuatirnya bertambah lagi kesesakan lalu lintas di London, namun tidak banyak kesan yang berubah dari rancangan tersebut.

Upacara Krismas

Sempena hari Krismas setiap tahun sejak 1947, sebatang pokok pain besar akan dihadiahkan oleh kota Oslo di Norway untuk kegunaan London sebagai pokok Krismas - upacara ini merupakan tanda penghargaan terhadap sokongan Britain ketika Perang Dunia Kedua. Datuk Bandar Westminster selalunya akan melawat Oslo lewat musim luruh bagi melibatkan diri dalam penebangan pokok yang dipilih manakala Datuk Bandar Oslo pula akan datang ke London bagi menghidupkan lampu-lampu pokok itu pada hari sambutan tersebut berlaku.

Keraian Tahun Baru

Meskipun tidak banyak majlis yang diadakan untuk meraikan Tahun Baru di kawasan ini kerana dikhuatiri akan menyebabkan kesesakan melampau (sambutan Tahun Baru pada peringkat negara di Britain lebih tertumpu di Edinburgh, Scotland dengan nama Hogmanay), khalayak ramai tetap akan berkunjung ke dataran ini pada penghujung setiap tahun.

Demonstrasi awam

Dataran ini telah menjadi suatu lokasi yang mempunyai kepentingan sosial dan politikal yang tinggi di kalangan pelawat dan penduduk di London, justeru ia menjadi tempat tumpuan utama pelbagai jenis kempen demonstrasi sejak dataran ini siap dibina. Pada tahun 1968, seramai 100,000 orang melakukan tunjuk perasaan terhadap pembabitan Amerika Syarikat dalam Perang Vietnam di dataran ini sebelum mereka bergerak menuju ke kedutaan negara tersebut di Dataran Grosvenor. Pada sekitar tahun 1980an pula, Rumah Afrika Selatan yang berdekatan menjadi tempat tumpuan demonstrasi anti-aparteid yang berterusan. Dataran ini juga menjadi menyaksikan tunjuk perasaan beramai-ramai terhadap peperangan yang berlaku di Afghanistan serta Iraq. Pada 2005 pula dataran ini menjadi lokasi pengadaan majlis memperingati mangsa-mangsa pengeboman yang berlaku di kota London pada 7 Julai.

Sukan

Dataran ini digunakan pasukan ragbi England bagi meraikan kemenangan mereka dalam Piala Ragbi Dunia pada 9 Disember 2003  serta pasukan kriket England bagi kemenangan mereka dalam siri perlawanan Ashes pada 13 September 2005. Ia turut pernah menjadi lokasi pembukaan Tour de France pada tahun 2007.